РЕПУБЛИКА СРБИЈА

НАРОДНА СКУПШТИНА

Одбор за административно-буџетска

и мандатно-имунитетска питања

21 Број: 06–2/405-21

5. октобар 2021. године

Б е о г р а д

ЗАПИСНИК

СА 39. СЕДНИЦЕ ОДБОРА ЗА АДМИНИСТРАТИВНО-БУЏЕТСКA И МАНДАТНО-ИМУНИТЕТСКА ПИТАЊА, ОДРЖАНЕ 5. ОКТОБРА 2021. ГОДИНЕ

 Седница је почела у 12,00 часова.

 Седници је, сагласно члану 70. став 1. алинеја прва Пословника Народне скупштине, председавао др Александар Мартиновић, председник Одбора.

 Седници су присуствовали чланови Одбора: Адам Шукало, Верољуб Матић, Бранимир Спасић, Дарко Лакетић, Лука Кебара и Ивана Николић.

Седници су присуствовали заменици чланова Одбора: Дијана Радовић, заменик Ђорђа Милићевића, члана Одбора, Нина Павићевић, заменик Угљеше Марковића, члана Одбора, Жељко Томић, заменик Марине Рагуш, члана Одбора и Сања Јефић Бранковић, заменик Бранимира Јовановића, члана Одбора.

Седници нису присуствовали чланови Одбора: Мирослав Кондић, Небојша Бакарец, Сандра Божић, Ђорђе Милићевић, Угљеша Марковић, Марина Рагуш, Мира Петровић, Бранимир Јовановић и Шаип Камбери.

Седници је приступила у току разматрања 2. тачке дневног реда, Драгана Баришић, члан Одбора.

 На предлог председника, Одбор је једногласно утврдио следећи:

Д н е в н и р е д:

- усвајање записника са 37. и 38. седнице Одбора -

 1. Разматрање обавештења Посланичке групе ''АЛЕКСАНДАР ВУЧИЋ-ЗА НАШУ ДЕЦУ'' о разлогу престанка мандата народном посланику Ивану Тасовцу (01 број од 01 број: 013-1702/21 од 1. октобра 2021. године);

 2. Разматрање захтева Агенције за енергетику Републике Србије за давање сагласности за заснивање радног односа са новим лицем, на неодређено време (21 број: 112-1612/21 од 15. септембра 2021. године);

 3. Разматрање Предлога одлуке о висини накнаде за рад у Комисији за етику, који је поднео народни посланик др Александар Мартиновић (21 број: 120-1706/21 од 1. октобра 2021. године).

 Пре преласка на рад по утврђеном дневном реду, Одбор је на предлог председника једногласно усвојио записнике са 37. и 38. седнице Одбора, без примедаба.

 **ПРВА ТАЧКА ДНЕВНОГ РЕДА:** Разматрање обавештења Посланичке групе ''АЛЕКСАНДАР ВУЧИЋ-ЗА НАШУ ДЕЦУ'' о разлогу престанка мандата народном посланику Ивану Тасовцу

 Председник Одбора je упознао чланове Одбора да је дописом Посланичке групе ''АЛЕКСАНДАР ВУЧИЋ-ЗА НАШУ ДЕЦУ'' Народна скупштина обавештена да је народни посланик Иван Тасовац преминуо 29. септембра ове године.

Законом о избору народних посланика је, као један од разлога за престанак мандата пре времена на које je изабран, предвиђено и наступање смрти народног посланика. Стога је потребно да Народној скупштини упутимо извештај о наступању случаја из члана 88. став 1. тачка 8. наведеног Закона, с предлогом да Народна скупштина констатује престанак мандата Ивану Тасовцу, указао је председник Одбора.

Дискусије није било.

 Одбор је, на предлог председника, једногласно усвојио и Народној скупштини поднео следећи

И З В Е Ш Т А Ј

Одбор је утврдио да је наступио случај из члана 88. став 1. тачка 8. Закона о избору народних посланика, у коме се наступање смрти наводи као један од разлога за престанак мандата народном посланику пре истека времена на које је изабран, те предлаже да Народна скупштина, у смислу члана 88. ст. 3. и 4. истог закона, констатује престанак мандата народном посланику Ивану Тасовцу, изабраном са Изборне листе АЛЕКСАНДАР ВУЧИЋ – ЗА НАШУ ДЕЦУ.

На тај начин омогућава се избор новог народног посланика, путем додељивања мандата другом кандидату са наведене изборне листе, у складу са чланом 92. Закона о избору народних посланика.

За известиоца Одбора на седници Народне скупштине одређен је др Александар Мартиновић, председник Одбора.

**ДРУГА ТАЧКА ДНЕВНОГ РЕДА:** Разматрање захтева Агенције за енергетику Републике Србије за давање сагласности за заснивање радног односа са новим лицем, на неодређено време

Председник Одбора је информисао чланове Одбора да је Агенција за енергетику поднела захтев за добијање сагласности за заснивање радног односа на неодређено времe са једним дипломираним правником, за чији пријем су обезбеђена средства Финансијским планом Агенције за 2021. годину, на који је Народна скупштина дала сагласност, тако да су испуњени сви формално правни услови за давање предметне сагласности.

Дискусије није било.

На предлог председника, Одбор је једногласно даo сагласност Агенцији за енергетику за заснивање радног односа на неодређено време са једним дипломиранима правником.

**ТРЕЋА ТАЧКА ДНЕВНОГ РЕДА:** Разматрање Предлога одлуке о висини накнаде за рад у Комисији за етику, који је поднео народни посланик др Александар Мартиновић

Председник Одбора је упознао чланове Одбора да је поднео Предлог одлуке о висини накнаде за рад у Комисији за етику. Обавеза Одбора за доношење овог акта произилази из члана 23з Кодекса понашања народних посланика, који прописује да чланови Комисије и секретар Комисије примају накнаду за рад у висини коју одреди Одбор за административно-буџетска и мандатно-имунитетска питања. У наставку излагања председник Одбора је изнео да је предложио да накнада за рад буде одређена у висини посланичког додатка народног посланика, као што је Одбор својевремено одредио и за чланове Националног савета за културу.

Дискусије није било.

На предлог председника, Одбор је једногласно усвојио Предлог одлуке о висини накнаде за рад у Комисији за етику у достављеном тексту.

Седница је завршена у 12,10 часова.

 \* \* \*

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

Светлана Дедић др Александар Мартиновић